FI Euroopan unionin virallinen lehti C 10/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2017/C 10/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”MALATYA KAYISISI”

EY-nro: TR-PDO-0005-01221–13.5.2014

SMM ( ) SAN ( X )

1. Nimi

”Malatya Kayısısı”

2. Jäsenvaltio tai kolmas maa

Turkki

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Malatya Kayısısı on nimi, jota käytetään kuivatusta Hacıhaliloğlu-aprikoosilajikkeesta. Hacıhaliloğlu-aprikoosit ovat Rosaceae-heimoon kuuluvan Prunus armeniaca L. -lajin alalaji.

Fyysiset ominaispiirteet:

Väri: Keltainen

Kosteus: enintään 25 prosenttia

Kuiva-aine: vähintään 75 prosenttia

Hedelmän muoto ja koostumus: Soikea, hedelmäliha on paksu

Koko:

Koon nro 0 (Jumbo) 1 2 3 4 5 6 7 8 Suurin Pienin 1 kg / hedelmien määrä / kuivattu Enint. 80 81–100 101–120 121–140 141–160 161–180 181–200 201–220 Väh. 221

Kemialliset ominaispiirteet:

100 grammaa Malatya Kayısısı -aprikooseja sisältää: vettä 25 prosenttia (enintään), energiaa 200 kcal (vähintään), sokeria 50 prosenttia (vähintään), ravintokuitua 5 prosenttia (vähintään), kaliumia (K) 900 mg (vähintään).

Aistinvaraiset ominaispiirteet:

Malatya Kayısısı on koostumukseltaan kiinteä, ja siinä on voimakas aromi ja suuri sokeripitoisuus. Syömisen jälkeen se jättää suuhun makean maun ja aromin.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien menettelyjen, mukaan luettuna taimien istutus, kastelu, lannoitus, leikkaaminen, sadonkorjuu, rikitys ja kuivatus, on tapahduttava kohdassa 4 kuvatulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

3.6 Tuotteen, johon rekisteröity nimi viittaa, merkitsemistä koskevat erityiset säännöt

Seuraavat tiedot tulee kirjoittaa tai painaa helposti luettavalla ja pysyvällä tavalla Malatya Kayısısı -aprikoosien pakkaukseen:

— Yrityksen toiminimi ja osoite, lyhytnimi ja osoite tai rekisteröity tavaramerkki

— Erän numero

— Tuotteen nimi – Malatya Kayısısı

— Koon numero

— Seuraavat logot:

4. Maantieteellisen alueen tarkka rajaus

Malatya sijaitsee Turkissa Itä-Anatolian alueella Eufrat-joen yläjuoksulla. Se sijaitsee leveysasteella 38°29′03″N ja pituusasteella 38°08′11″E. Malatya koostuu kaupungin keskustasta ja kaupunginosista Elazığ-Baskil, Kahramanmaraş-Elbistan, Sivas-Gürün ja Adıyaman-Gölbaşı.

5. Yhteys maantieteelliseen alueeseen

Laadultaan parhaat Malatya Kayısısı -aprikoosit kasvavat kohdassa 4 kuvatulla Malatyan kaupungin keskustan ja kaupunginosien muodostamalla alueella. Tällä maantieteellisellä alueella tuotetaan myös suurin määrä korkealaatuisia Malatya Kayısısı -aprikooseja. Tämän alueen osien ilmaston ja maaperän ominaisuudet ovat hyvin samanlaisia, ja siellä kasvatettavat lajit koostuvat Malatya Kayısısı -aprikoosin lajikkeista. Malatya Kayısısı -aprikoosin viljelyalueilla maannokselle tyypillistä on hieman emäksinen, runsassavinen hiuemaa ja voimakkaan kalkkipitoinen hiuemaa, jonka orgaanisten aineiden pitoisuus vaihtelee matalasta keskitasoiseen. Suolaisuusongelmia ei esiinny maaperässä, jossa aprikooseja kasvatetaan. Maaperässä on runsaasti tarpeellista fosforia ja kaliumia, ja niiden kokonaismäärä on riittävä. Tämä on päätelty Malatyassa ja sitä ympäröivillä alueilla sijaitsevilla Malatya Kayısısı -hedelmätarhoilla otettujen maanäytteiden analyysien tulosten keskiarvoista.

Maantieteellisellä alueella, jolla kuivattuja Malatya Kayısısı -aprikooseja valmistetaan, talvet ovat kylmiä (vähintään – 15 °C) ja kesät kuumia ja kuivia. Vuoden keskilämpötila on 14–15 °C. Kypsymis- ja kuivatuskauden jopa 35–45 celsiusasteen lämpötiloilla on suuri merkitys Malatya Kayısısı -aprikoosien kuivatuksen kannalta. Kosteus on tuolloin 25–30 prosenttia. Alueen vuotuinen sademäärä on 350–400 mm. Kypsymis- ja kuivatuskaudella sään on oltava kuiva ja pilvetön, sillä sade on merkittävin Malatya Kayısısı -aprikoosien laatua heikentävä tekijä. Malatya Kayısısı -aprikoosit ovat koostumukseltaan kiinteitä, ja ne ovat kaikki tasaisen keltaisia ja samankokoisia. Niissä on voimakas aromi ja suuri sokeripitoisuus. Malatya Kayısısı -aprikoosit on helppo erottaa muista aprikooseista niiden ainutlaatuisen aromin ja maun ansiosta. Sillä, että sääolosuhteet ovat etenkin sadonkorjuuaikana täydelliset hedelmien kuivatukseen (suhteellinen kosteus on matala ja auringonvaloa on paljon), on keskeinen merkitys aprikoosien viljelyn kannalta. Perinteisiä menetelmiä käyttävien erikoistuneiden ja asiaa tuntevien ihmisten valmistamat kuivatetut Malatya Kayısısı -aprikoosit voi erottaa muilla alueilla tuotetuista aprikooseista.

Malatya Kayısısı -aprikoosit ovat sopeutuneet täydellisesti alueen ilmastoon ja maaperään. Tärkeimmät tekijät, jotka erottavat tämän alueen muista aprikoosien viljelyalueista, ovat ilmasto ja maaperä, jotka soveltuvat täydellisesti aprikoosien viljelyyn sekä korkealaatuisten Malatya Kayısısı -aprikoosien kuivatukseen. Malatya Kayısısı -puut tarvitsevat kuivia ja kuumia kesiä ja kosteita ja kylmiä talvia. Jotta hedelmien sokeripitoisuus kasvaisi suureksi, hedelmien kasvu- ja kypsymiskaudella ilmaston on oltava kuuma ja kuiva. Kypsymiskaudella päivän ja yön suuret lämpötilaerot kasvattavat myös huomattavasti Malatya Kayısısı -aprikoosien sokeripitoisuutta.

Jotta aprikoosipuut voivat kukkia ja tuottaa hedelmiä Malatyassa, ne tarvitsevat talvella suhteellisen pitkän kylmän kauden, mikä tarkoittaa 1 100–1 600 tuntia alle +7,2 celsiusasteessa. Lisäksi Malatya Kayısısı -puut kasvavat parhaiten hieman emäksisessä (pH 7,5–8,5) hiuemaassa, jonka kalkkipitoisuus on suuri. Malatyassa ovat tarjolla kaikki nämä ympäristötekijät. Mainitulla alueella tuotettavien Malatya Kayısısı -aprikoosien laatu on paras mahdollinen, mutta niiden sato ja kuivatustulos pienenevät ja tuotteen laatu heikkenee, kun niitä yritetään viljellä tämän alueen ulkopuolella. Kun tämä otetaan huomioon, on todettava, että Malatya Kayısısı -lajikkeen sopeutumiskyky on huono.

Kypsymis- ja kuivatuskaudella sään on oltava kuiva ja pilvetön. Malatya Kayısısı -aprikoosit erottaa muista aprikooseista se, että niiden kasvatusalue on ainutlaatuinen maantieteellinen alue, ja sillä kasvaa rinta rinnan korkealaatuisia aprikoosilajikkeita, jotka ovat sopeutuneet täydellisesti kyseiselle alueelle. Kun Malatya Kayısısı -aprikooseja yritetään kasvattaa muilla alueilla, hedelmien laatu heikkenee muuttuvien ympäristöolosuhteiden mukaan. Laadun heikkeneminen ilmenee pienenä satona, liukenevan kuiva-aineen alhaisena määränä, hedelmän pienenä kokona, huonona kuivatustuloksena ja hedelmän heikkona laatuna. Näin ollen voidaan todeta, että Malatyassa viljeltävät aprikoosit eroavat muilla alueilla viljeltävistä aprikooseista. Sillä, että sääolosuhteet ovat etenkin sadonkorjuuaikana täydelliset hedelmien kuivatukseen (suhteellinen kosteus on matala ja auringonvaloa on paljon), on keskeinen merkitys aprikoosien viljelyn kannalta.

Malatya Kayısısı -aprikooseja on tuotettu tällä maantieteellisellä alueella tuhansien vuosien ajan. Malatya Kayısısı -aprikoosien tuotanto, sadonkorjuu, rikitys ja kuivatus on suoritettu jo useita vuosia samalla perinteisellä ja luonnollisella menetelmällä. Malatya Kayısısı -aprikoosit ovat aina olleet osa ihmisten elämää. Malatya Kayısısı -aprikoosien tuotannosta on tullut alueen asukkaille taito, jonka yksityiskohtia he ovat opettaneet ja edelleen opettavat lapsilleen jo hyvin varhain.

Kun lapsille näin kerrotaan perheissä jo varhain aprikoosien tuotannosta, sadonkorjuusta sekä kuivatuksesta ja rikityksestä, he jatkavat työperinnettä ja ovat tulevia valmistuksen asiantuntijoita. Aprikoosien korkealaatuisen kuivatuksen tärkein tekijä on kokeneen henkilökunnan suorittama rikitys. Se edellyttää erityisiä taitoja, työtä ja erikoistumista.

Malatya Kayısısı -aprikooseilla on suuri merkitys Malatyan maakunnalle. Ne ovat Malatyan maakunnan symboli. Malatyan maakuntaa kutsutaan myös maailman aprikoosipääkaupungiksi. Maakunnassa ja sen piirikunnissa Malatya Kayısısı -kuviointia käytetään aukioilla koristeina. Monilla merkittävillä aukioilla on myös veistoksia. Lisäksi järjestetään erityiset aprikoosijuhlat. Malatya Kayısısı -juhlat järjestetään perinteisesti kerran vuodessa, ja niiden yhteydessä on paljon tapahtumia.

Eritelmän julkaisutiedot

(tämän asetuksen 6 artiklan 1 kohdan toinen alakohta)

—

(1) EUVL L 343, 14.12.2012, s. 1.